
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Τετάρτη, 21 Οκτωβρίου 2026

ΔΕΛΤΙΟ ΤΥΠΟΥ

Ημιβύθιση Α/Κ και θαλάσσια ρύπανση στο Βόλο – Εκδήλωση μικρής έκτασης πυρκαγιάς σε Ε/Γ –Τ/Ρ στο Λαύριο - Εντοπισμός και διάσωση 48 αλλοδαπών στην Αγία Γαλήνη και σύλληψη του διακινητή τους - Συνέχεια ενημέρωσης αναφορικά με τον εντοπισμό και διάσωση 47 και 52 και 42 αλλοδαπών στη Γαύδο - Εντοπισμός 38 αλλοδαπών στην Ιεράπετρα – Εντοπισμός και διάσωση 70 αλλοδαπών στην Ιεράπετρα –Διακομιδές ασθενών

Τις πρωινές ώρες σήμερα, ενημερώθηκε η Λιμενική Αρχή του Βόλου για την ύπαρξη ημιβυθισμένου αλιευτικού (Α/Κ) σκάφους, άνευ επιβαινόντων, το οποίο βρισκόταν πλαγιοδετημένο στο αλιευτικό καταφύγιο στην περιοχή «ΤΕΛΩΝΕΙΟΥ» στο λιμάνι του Βόλου. Στο σημείο μετέβησαν στελέχη Λ.Σ.-ΕΛ.ΑΚΤ. όπου διαπίστωσαν την ύπαρξη θαλάσσιας ρύπανσης μικρής έκτασης, περίπου δέκα (10) τ.μ., με διαρροή κηλίδων πετρελαιοειδών ιριδίζουσας μορφής.
	Από το Κεντρικό Λιμεναρχείο Βόλου, ενημερώθηκε άμεσα ο φορέας διαχείρισης του λιμένα και πραγματοποιήθηκε καταπολέμηση της ρύπανσης με την τοποθέτηση πλωτού φράγματος και τη χρήση απορροφητικών υλικών, με ικανοποιητικά αποτελέσματα. Προανάκριση διενεργείται από την Λιμενική Αρχή του Βόλου. 

*****
	Τις μεσημβρινές ώρες σήμερα, στελέχη της Λιμενικής Αρχής του Λαυρίου, διαπίστωσαν στο πλαίσιο χερσαίας περιπολίας την εκδήλωση μικρής έκτασης πυρκαγιάς, στο εσωτερικό μέρος ενός επιβατηγού –τουριστικού (Ε/Γ–Τ/Ρ) πλοίου, στην χερσαία ζώνη του τουριστικού λιμένα του Λαυρίου. Η πυρκαγιά κατασβήστηκε άμεσα από οχήματα της Πυροσβεστικής Υπηρεσίας. Προανάκριση διενεργείται από το Κεντρικό Λιμεναρχείο Λαυρίου, ενώ από το περιστατικό δεν προκλήθηκε τραυματισμός. 
Διαθέσιμο φωτογραφικό υλικό έχει αναρτηθεί στο www.hcg.gr

*****
	Τις πρώτες πρωινές ώρες σήμερα, ενημερώθηκε η Λιμενική Αρχή του Ρεθύμνου, για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 40 ν.μ. νότια της Αγίας Γαλήνης. Άμεσα μετέβη στην περιοχή ένα Περιπολικό Πλοίο Λ.Σ.-ΕΛ.ΑΚΤ. (ΠΠΛΣ), το οποίο εντόπισε και περισυνέλεξε 48 αλλοδαπούς (41 άνδρες, 2 γυναίκες και 5 ανήλικους) και τους μετέφερε με ασφάλεια στο λιμάνι της Αγίας Γαλήνης. Ακολούθως, οι αλλοδαποί μεταφέρθηκαν με λεωφορείο στο λιμάνι του Ρεθύμνου, συνοδεία στελεχών του Λιμενικού Σταθμού Αγίας Γαλήνης.
	Από το Λιμεναρχείο Ρεθύμνου που διενεργεί την προανάκριση, συνελήφθη ένας 17χρονος αλλοδαπός (υπήκοος Σουδάν) κατά παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε ως ο διακινητής των υπολοίπων. Σύμφωνα με τους αλλοδαπούς, εκκίνησαν τις βραδινές ώρες την 19.10.26 από παραλία στο Τομπρούκ της Λιβύης, καταβάλλοντας χρηματικά ποσά από 1.500 έως 4.000 δολάρια Αμερικής για τη μεταφορά τους στην Ελλάδα. 

*****

Συνέχεια ενημέρωσης:
Αναφορικά με τον εντοπισμό και τη διάσωση 47 αλλοδαπών στη θαλάσσια περιοχή νότια της Γαύδου, τις πρωινές ώρες χθες, συνελήφθη ένας 16χρονος αλλοδαπός (υπήκοος Ν. Σουδάν) για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε, έναντι χρηματικής αμοιβής, από το Τομπρούκ της Λιβύης στην Ελλάδα. Προανάκριση διενεργείται από το Κεντρικό Λιμεναρχείο Χανίων. 

Επίσης:
Αναφορικά με τον εντοπισμό και τη διάσωση 52 αλλοδαπών στη περιοχή «ΛΑΚΟΥΔΙ» της Γαύδου, τις πρωινές ώρες χθες, συνελήφθη ένας 17χρονος αλλοδαπός (υπήκοος Ν. Σουδάν) για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε, έναντι χρηματικής αμοιβής, από το Τομπρούκ της Λιβύης στην Ελλάδα. Προανάκριση διενεργείται από το Κεντρικό Λιμεναρχείο Χανίων. 

Επίσης:
Αναφορικά με τον εντοπισμό και τη διάσωση 42 αλλοδαπών σε βραχώδη περιοχή της Γαύδου, τις πρωινές ώρες χθες, συνελήφθη ένας 18χρονος αλλοδαπός (υπήκοος  Σουδάν) για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε, έναντι χρηματικής αμοιβής, από το Τομπρούκ της Λιβύης στην Ελλάδα. Προανάκριση διενεργείται από το Κεντρικό Λιμεναρχείο Χανίων. 

*****
	Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στη «ΜΕΓΑΛΗ ΠΑΡΑΛΙΑ» Ιεράπετρας. Άμεσα στο σημείο μετέβη ένα Περιπολικό όχημα Λ.Σ.- ΕΛ.ΑΚΤ., όπου εντόπισε 38 αλλοδαπούς (όλοι άνδρες). Προανάκριση διενεργείται από το Λιμεναρχείο Ιεράπετρας.

*****
	Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη λέμβου με αλλοδαπούς επιβαίνοντες στη θαλάσσια περιοχή 13ν.μ. νότια της ν. Χρυσής στην Ιεράπετρα. Άμεσα ενεργοποιήθηκε το τοπικό σχέδιο έκτακτης ανάγκης και στο σημείο μετέβη Περιπολικό σκάφος Λ.Σ.- ΕΛ.ΑΚΤ., όπου εντόπισε και περισυνέλεξε συνολικά 70 αλλοδαπούς (όλοι άνδρες). Προανάκριση διενεργείται από το Λιμεναρχείο Ιεράπετρας.

*****
	Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-29χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ. 
-41χρονου, από το λιμάνι της Νισύρου στο λιμάνι Καρδάμαινας της Κω, με το Ε/Π –Τ/Ρ «ΠΡΙΝΣΕΣΣ ΜΑΡΙΑ» Ν.Καλ. 654 και
-41χρονου, από το λιμάνι της Σκύρου στο λιμάνι της Κύμης, με Περιπολικό σκάφος Λ.Σ.-ΕΛ.ΑΚΤ..

